అంచనాలు మించిన టీసీఎస్‌
- ఏడాదిన్నర తర్వాత తొలిసారి..!
- క్యూ4లో లాభాల్లో 64% వృద్ధి
- 2015-16లో లక్ష కోట్లకు చేరిన రెవెన్యూ
ముంబయి : ఏడాదిన్నర తర్వాత తొలిసారి టీసీఎస్‌ మార్కెట్‌ వర్గాల అంచనాలను దాటి మెరుగైన ఆర్ధిక ఫలితాలను సాధించింది. దేశంలోనే అతిపెద్ద సాఫ్ట్‌వేర్‌ ఉత్పత్తుల కంపెనీ టాటా కన్సల్టెన్సీ సర్వీసెస్‌ (టీసీఎస్‌) గత ఆర్ధిక సంవత్సరం జనవరి నుంచి మార్చితో ముగిసిన నాలుగో త్రైమాసికం (క్యూ4)లో మార్కెట్‌ అంచనాలకు మించి లాభాల్లో 64.4 శాతం వృద్ధితో రూ.6341 కోట్లు సాధించింది. గతేడాది ఇదే త్రైమాసికంలో రూ.3,712.67 కోట్ల నికర లాభాలు నమోదు చేసుకుంది. క్రితం సెప్టెంబర్‌ నుంచి డిసెంబర్‌తో ముగిసిన త్రైమాసికం లాభాలతో పోల్చితే క్యూ4 లాభాల్లో 5.42 శాతం పెరుగుదల నమోదయ్యింది. వరుసగా ఆరు త్రైమాసికాల తర్వాత నిపుణుల అంచనాలను చేరిందని మార్కెట్‌ వర్గాలు పేర్కొన్నాయి. మార్చితో ముగిసిన ఏడాదిలో టిసిఎస్‌ తొలిసారి రూ.1 లక్షల కోట్ల రెవెన్యూను చేరిందని ఆ కంపెనీ ప్రకటించింది. సోమవారం ముంబయిలో టిసిఎస్‌ క్యూ4 ఫలితాలను ఆ సంస్థ సీఈఓ అండ్‌ మేనేజింగ్‌ డైరెక్టర్‌ ఎన్‌ చంద్రశేఖరన్‌ ప్రకటించారు.. తమ కీలక పోర్టుపోలియోలు బీఎఫ్‌ఎస్‌ఐ, రిటైల్‌, తయారీ రంగాలు మంచి ప్రగతిని కనబర్చాయని చంద్రశేఖరన్‌ అన్నారు. క్రితం జనవరి నుంచి మార్చితో ముగిసిన కాలంలో టిసిఎస్‌ కొత్తగా 22,576 మంది ఉద్యోగులను తీసుకుంది. దీంతో మొత్తం సిబ్బంది సంఖ్య 3,53,843కు చేరిందని టిసిఎస్‌ హెచ్‌ఆర్‌ గ్లోబల్‌ హెడ్‌ అజరు ముఖర్జీ తెలిపారు. విదేశాల్లో కంపెనీ ఉద్యోగుల సంఖ్య 90,000కు చేరిందన్నారు.
రెవెన్యూ
2015-16 క్యూ4లో టిసిఎస్‌ రెవెన్యూ 3.96 శాతం పెరిగి రూ.రూ.28,449 కోట్లకు చేరింది. 2015 డిసెంబర్‌తో ముగిసిన త్రైమాసికంలో రూ.27,364.01 కోట్ల రెవెన్యూ నమోదు చేసుకుంది.
వ్యయం..
క్రితం క్యూ4లో కంపెనీ వ్యయం 4.64 శాతం పెరిగి రూ.21,068.54 కోట్లుగా నమోదయ్యింది. ఇంతక్రితం త్రైమాసికంలో రూ.20,409.14 కోట్లుగా ఉంది.
డివిడెండ్‌..
ఫలితాల సందర్బంగా టిసిఎస్‌ తుది డివిడెండ్‌ను ప్రకటించింది. మార్చి 31తో ముగిసిన ఆర్ధిక సంవత్సరానికి గాను రూ.1 ముఖ విలువ కలిగిన ప్రతి షేర్‌పై రూ.27 లేదా 2,700 శాతం డివిడెండ్‌ను అందించాలని నిర్ణయించింది. ఏదాది వార్షిక సాధారణ సమావేశం తర్వాత ఏడు రోజులకు ఈ డివిడెండ్‌ను చెల్లించనుంది.
మీ స్నేహితులకు రికమెండ్ చెయ్యండి